C 448/1

Rozhodnutie Úradu pre európske politické strany a európske politické nadácie

z 26. novembra 2020

nezaregistrovať Alliance for Peace and Freedom ASBL (Aliancia za mier a slobodu ASBL)

(Autentické je iba anglické znenie)

(2020/C 448/01)

ÚRAD PRE EURÓPSKE POLITICKÉ STRANY A EURÓPSKE POLITICKÉ NADÁCIE,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ, Euratom) č. 1141/2014 z 22. októbra 2014 o štatúte a financovaní európskych politických strán a európskych politických nadácií (1), najmä na jeho článok 9,

no zreteľom na podania, ktoré predložila Alliance for Peace and Freedom ASBL,

keďže:

(1) Úrad pre európske politické strany a európske politické nadácie (ďalej len „úrad“) dostal 12. a 26. augusta 2020 žiadosti Alliance for Peace and Freedom ASBL (ďalej len „APF“) o registráciu ako európska politická strana.

(2) Podania týchto žiadostí sa podľa všetkého odvolávajú na predchádzajúcu registráciu APF ako európskej politickej strany podľa nariadenia Európskeho parlamentu a Rady (EÚ, Euratom) č. 1141/2014 (2).

(3) Úrad 27. augusta 2020 pripomenul, že APF bola jeho rozhodnutím z 13. septembra 2018 z registra vymazaná (3), a preto musí v súlade s nariadením (EÚ, Euratom) č. 1141/2014 podať novú žiadosť, aby bola znovu zaregistrovaná.

(4) APF 4. septembra 2020 predložila súbor dokumentov, ktoré, ako sa ukázalo, sú identické s dokumentmi predloženými už 12. a 26. augusta.

(5) Dňa 8. septembra 2020 dostal úrad formulár prihlášky od nemeckej strany Nationaldemokratische Partei Deutschlands (Národnodemokratická strana Nemecka).

(6) Úrad 10. septembra 2020 pripomenul, že APF musí na to, aby bola zaregistrovaná ako európska politická strana, predložiť žiadosť.

(7) APF predložila 18. septembra 2020 ďalšie dokumenty (spoločne s predchádzajúcimi podaniami ďalej len „žiadosť“), medzi ktorými boli okrem iného prihlášky od Falange Española de las JONS (Španielsko) a E.LA.SYN. (Grécko).

(8) Úrad informoval 19. októbra 2020 APF o tom, že žiadosť je neúplná, a okrem toho poukázal na to, že predloženie len troch prihlášok za tri členské štáty je v každom prípade na schválenie registrácie jednoznačne nedostatočné.

(9) Úrad schválil 26. októbra 2020 predbežné posúdenie určené APF, v ktorom vyjadril svoje predbežné stanovisko, že žiadosť nespĺňa minimálne jednu z podmienok stanovených v článku 3 ods. 1 nariadenia (EÚ, Euratom) č. 1141/2014.

(10) APF konkrétne nepreukázala, že spĺňa podmienku stanovenú článkom 3 ods. 1 písm. b) nariadenia (EÚ, Euratom) č. 1141/2014 („požiadavky na minimálne zastúpenie“).

(11) Podľa tohto ustanovenia je registrácia európskej politickej strany podmienená žiadosťou, v ktorej sa preukáže, že jej členské politické strany sú zastúpené aspoň v jednej štvrtine členských štátov poslancami Európskeho parlamentu, národných parlamentov, regionálnych parlamentov alebo regionálnych zhromaždení, alebo že táto strana alebo jej členské strany v posledných voľbách do Európskeho parlamentu získali aspoň v jednej štvrtine členských štátov najmenej tri percentá hlasov odovzdaných v každom z týchto členských štátov.

(12) Pokiaľ ide o zastúpenie členských politických strán, dokumentácia k žiadosti APF, ktorá by mohla byť prípadne uznaná, sa týka len troch členských štátov: (i) Nemecka, (ii) Grécka a (iii) Španielska, a takáto úroveň zastúpenia nie je dostatočná na to, aby tým boli splnené požiadavky na minimálne zastúpenie, ktoré predpisujú zastúpenie aspoň v siedmych členských štátoch.

(13) APF navyše nepredložila dokumentáciu, aby preukázala, že samotná APF alebo jej členské strany získali pri posledných voľbách do Európskeho parlamentu aspoň v siedmich členských štátoch najmenej tri percentá hlasov odovzdaných v každom z týchto členských štátov, a v každom prípade by sa na ňu primerane uplatňovala rovnaká úvaha, aká je uvedená v odôvodnení(12).

(14) Prostredníctvom predbežného posúdenia úrad požiadal APF, aby do 10. novembra 2020 poskytla prípadné písomné pripomienky, a zároveň pripomenul, že žiadosť je v každom prípade neúplná.

(15) APF na predbežné posúdenie nereagovala a neposkytla žiadne pripomienky ani vyjadrenia.

(16) Preto nie je potrebné, aby úrad posudzoval predmet zvyšnej časti žiadosti.

PRIJAL TOTO ROZHODNUTIE:

Článok 1 Žiadosť o registráciu ako európska politická strana, ktorú podala Alliance for Peace and Freedom ASBL, sa týmto zamieta.

Článok 2 Toto rozhodnutie nadobúda účinnosť dňom jeho oznámenia.

Článok 3 Toto rozhodnutie je určené Alliance for Peace and Freedom ASBL Rue Abbé Cuypers 3 1040 Bruxelles/Brussel BELGIQUE/BELGIË

V Bruseli 26. novembra 2020 Za Úrad pre európske politické strany a európske politické nadácie Riaditeľ M. ADAM

(1) Ú. v. EÚ L 317, 4.11.2014, s. 1.

(2) Rozhodnutie úradu z 9. februára 2018 o registrácii Aliancie za mier a slobodu (Ú. v. EÚ C 193, 6.6.2018, s. 9).

(3) Rozhodnutie úradu z 13. septembra 2018 o výmaze Aliancie za mier a slobodu z registra (Ú. v. EÚ C 417, 16.11.2018, s. 11).